Még mindig vesznek használt mobilokat
Szétnéztünk a mobilpiacon. Kíváncsiak voltunk, veszik-e még a használtat. Kiderült, sokan vásárolnak másodkézből telefonokat, mert azok kártyafüggetlenek és olcsóbbak, mint a szolgáltatóknál kínált készülékek. Nagy a választék és garancia is jár.
– Csak pink legyen, az a lényeg! Fontos, hogy a telefon tükrözze az egyéniségemet! Hozzám közel állnak a rikító színek – magyarázta feltűnő színválasztásának okát a használt telefonokat adó-vevő üzlet pultjánál egy magára sokat adó huszonéves lány. Az eladóval való beszélgetésből kiderült, a csinos Adrien nem hűséges típus, két-három havonta cseréli mobilkészülékét. Neki jobban megéri használtat venni.

Szétnéztünk néhány szegedi használtmobil-kereskedésben, kíváncsiak voltunk, a rengeteg kedvező konstrukcióban megvásárolható olcsó szolgáltatói telefonárak mellett, veszik-e a használt mobilt?

– Sokan, főleg a nők, a külsőségekre mennek. Számukra tartjuk a különleges, puccos telefonokat. A rúd alakú, bicska módjára nyitható készülék például sok női vendégünk vágyálma. De van virágos telefon is. Mások a mobil tudását tartják szem előtt, de olyanok is akadnak, akik a presztízs telefonokat kedvelik, melyek a tulajdonos fontosságát szimbolizálják – tipizálta a vásárlókat Balogh Zsolt, a szegedi Oskola utcai kereskedés munkatársa. A szakembertől megtudtuk, az elegancia nem olcsó. Egy komolyságot sugárzó telefon, ami egyébként nem feltétlenül okos, akár 170-180 ezer forintba is kerülhet – a használt mobilokat árusító szaküzletben. A hivatalos kirendeltségekben ugyanezért a készülékért 220-240 ezer forintot is kérhetnek.

Az emberek azért vesznek szívesen másodkézből mobilokat, mert az egy-két hónapos használatban lévő modellek már 25-30 ezer forinttal olcsóbban megkaphatók, mint a szolgáltatóknál, ráadásul a régi, használt mobilunkat is beszámítják a végösszegbe.

– A telefon állapotától, korától, keresettségétől függően 15-40 százalékkal olcsóbbak a használt készülékek. Mi általában egy hónap garanciát tudunk vállalni az ilyen telefonokra – magyarázta Marovszki Balázs, aki elmondta, már nem olyan divatos az előlapokat cserélgetni, mint régen. A Tisza Lajos körúti használt telefonokat is árusító üzlet tulajdonosának tapasztalatai szerint a fiatalok meg vannak bolondulva a walkmant tartalmazó „zenemobilokért” és divatosak a legújabb GPS-el (navigátorral) felszerelt telefonok is.